Ṣùgbọ́n ó dùn mí láti sọ fún ọ pé pẹ̀lú ìjà ni wọ́n fi túká ni ibi àsè náà, nítorí ọ̀tọ̀ ni wọ́n kó àwọn ẹranko sí tí wọ́n sì tẹ́ teburu fún wọn. Kìnnìín ni alága, àjànàkú ni igbá kejì, àwọn ẹranko kéékèèkéé sì ni ni agbáwo. Ibi tí ìjà náà ti bẹ̀rẹ̀ ni èyí: ìgbà tí kìnnìún bá béèrè nǹkan kan tí àgbọ̀nrín tí ó jẹ́ olórí agbáwo bá sì ń fi nǹkan náà fún un, a bẹ̀rẹ̀ si í ha àgbọ̀nrín ni èékán a sì máa fà á mọ́ra bí ẹni pé ó ń fẹ́ẹ́ pa á jẹ, a wí pé òun ń bá àgbọ̀nrín ṣiré; nígbà tí ó ṣe, ara àgbọ̀nrín kò gbà á mọ́ ó sì fi kìnnìún sun ọkọ ìyàwó, ọkọ ìyàwó sì bá alága náà wí. Bákàn náà sì ni lọ́dọ̀ àwọn ẹyẹ, Ògòǹgò baba ẹyẹ tí wọ́n pè láti Igbó Irúnmọlẹ̀ pé kí ó wáá ṣe alágá kò rí àyè wá nítorí ìdíwọ́ ilé. Àṣádì ni ó sì ṣe alága dípò rẹ̀. Àwọn ohun ọ̀sìn tí wọ́n pè láti ilé kò lè wá wọ́n sì yan àwọn àgbébọ̀ adiẹ̀ mẹ́fà gẹ́gẹ́ bí aṣojú wọn. Ìgbà tí àṣádì bá sì fi ibi tí ó jókòó sí sílè òun a wá sí ọ̀dọ̀ àwọn àlejò mẹ́fà yìí a bẹ̀rẹ̀ sí fi ọwọ́ pa àgbébọ̀ mẹ́fà lára a wí pé òun ń bá wọn ṣiré. Bẹ́ẹ̀ náà sì ni Kọ̀lọ̀kọ̀lọ̀ bẹ̀rẹ̀ sí hu ìwà àgbàbàgebè pẹ̀lú, òun a tọrọ àyè lọ́wọ́ kìnnìún ti ó jẹ́ alága, a wá sí ọ̀dọ̀ àwọn ẹyẹ a bẹ̀rẹ̀ sí wo ojú àwọn adìẹ̀ – ìwà burúkú gbáà ni.
Sugbon o dun mi lati so fun o pe pelu ija ni won fi tuka ni ibi ase naa, nitori oto ni won ko awon eranko si ti won si te teburu fun won. Kinniin ni alaga, ajanaku ni igba keji, awon eranko keekeekee si ni ni agbawo. Ibi ti ija naa ti bere ni eyi: igba ti kinniun ba beere nnkan kan ti agbonrin ti o je olori agbawo ba si n fi nnkan naa fun un, a bere si i ha agbonrin ni eekan a si maa fa a mora bi eni pe o n fee pa a je, a wi pe oun n ba agbonrin sire; nigba ti o se, ara agbonrin ko gba a mo o si fi kinniun sun oko iyawo, oko iyawo si ba alaga naa wi. Bakan naa si ni lodo awon eye, Ogongo baba eye ti won pe lati Igbo Irunmole pe ki o waa se alaga ko ri aye wa nitori idiwo ile. Asadi ni o si se alaga dipo re. Awon ohun osin ti won pe lati ile ko le wa won si yan awon agbebo adie mefa gege bi asoju won. Igba ti asadi ba si fi ibi ti o jokoo si sile oun a wa si odo awon alejo mefa yii a bere si fi owo pa agbebo mefa lara a wi pe oun n ba won sire. Bee naa si ni Kolokolo bere si hu iwa agbabagebe pelu, oun a toro aye lowo kinniun ti o je alaga, a wa si odo awon eye a bere si wo oju awon adie – iwa buruku gbaa ni.